भारत के लोग तो अपने सपनों के सहारे ज़िंदा रहते आए हैं। वे यह भी जानते हैं कि उन्हें अपने सपने स्वयं के भरोसे ही पूरे करने होते हैं। भारतीय समाज में अपने आसपास मोह के इतने वृक्ष उगा लेने की सदियों पुरानी रवायत है कि हमारा पूरा जीवन पीपल-परिक्रमा में कट जाता है। लेकिन यह अंतःशक्ति भी इसी भरतखंड में है कि एकदम निर्मोही हो कर अचानक एक सुबह वह उठ खड़ा होता है और हर तहरीर पर अपना ही नाम लिखने की ज़िद रखने वालों को टांगा-टोली कर के हिंद महासागर में फैंक आता है। राजनीति में आपसी कड़वाहट को जिस चरम पर हमारे आज के प्रधानमंत्री ने पहुंचाया है, वैसा कभी किसी ने नहीं किया। जन्म-पत्रिया तो हर राज-पुरोहित के पास रही होंगी, लेकिन उन पर अपने काले-तंत्र का प्रयोग करने की भभकी देते हमने अब तक तो किसी को नहीं देखा था। यही वजह है कि भारत की तवारीख़ आज सन्न खड़ी है और राजमहल के पुश्तैनी रखवाले भी भारतीय राष्ट्र-राज्य के बेहतर स्वास्थ्य की दुआएं मांग रहे हैं। आमीन!